ΗΜΜΥ - 06 Φοιτητικά Θέματα

Page / - last modified by admin on 2022/01/30 16:11

06 Φοιτητικά Θέματα

last modified by admin

on 2022/01/30 16:11

Table of Contents

5.1. Εγγραφές – Μετεγγραφές – Κατατάξεις

5.2. Αναβολή Στράτευσης λόγω Σπουδών

5.3. Φοιτητική Μέριμνα και Παροχές (Σίτιση – Στέγαση – Περίθαλψη)

5.4. Πρόγραμμα ενισχυτικής διδασκαλίας

5.5. Εκδηλώσεις

5.5.1. Εκδήλωση υποδοχής πρωτοετών φοιτητών

5.5.2 Ημέρα Καριέρας

5.5.3 Ημέρα Ερευνητή Μηχανικού

Το Τμήμα Ηλεκτρολόγων Μηχανικών και Μηχανικών Υπολογιστών (ΗΜΜΥ) του Πανεπιστημίου Πελοποννήσου ενημερώνει και καθοδηγεί τους φοιτητές του για όλα τα θέματα που αφορούν στις σπουδές τους.

5.1. Εγγραφές – Μετεγγραφές – Κατατάξεις

Εγγραφές Πρωτοετών Φοιτητών

Η διαδικασία εγγραφής των πρωτοετών φοιτητών ορίζεται από το Υπουργείο Παιδείας και Θρησκευμάτων. Οι πρωτοετείς φοιτητές καλούνται να διαβάσουν προσεκτικά τις σχετικές ανακοινώσεις στην ιστοσελίδα του Υπουργείου Παιδείας πριν προχωρήσουν σε οποιαδήποτε ενέργεια. Κατά κανόνα, οι εγγραφές των πρωτοετών φοιτητών διενεργούνται ηλεκτρονικά στην ιστοσελίδα του Υπουργείου Παιδείας. Οδηγίες για την ισχύουσα διαδικασία εγγραφής ανακοινώνονται στην ιστοσελίδα του Υπουργείου και για τους φοιτητές που έχουν εισαχθεί με τις ειδικές κατηγορίες (Έλληνες πολίτες της μουσουλμανικής μειονότητας της Θράκης – Αλλοδαποί – Αλλογενείς και απόφοιτοι Λυκείων ή αντίστοιχων σχολείων κρατών-μελών της Ε.Ε. μη ελληνικής καταγωγής, επιτυχόντες με διάκριση σε Επιστημονικές Ολυμπιάδες). Τα δικαιολογητικά που απαιτούνται, καθώς και η προθεσμία των εγγραφών σε όλα τα ΑΕΙ της χώρας καθορίζονται από το Υπουργείο Παιδείας.

Εγγραφές υπόλοιπων Φοιτητών και δηλώσεις μαθημάτων

Στην αρχή κάθε εξαμήνου και σε ημερομηνίες που ορίζονται από τον Κοσμήτορα της Σχολής Μηχανικών, κάθε φοιτητής πρέπει να εγγραφεί και ακολούθως να καταθέσει ηλεκτρονική δήλωση με τα μαθήματα τα οποία ο ίδιος αποφάσισε να παρακολουθήσει στο συγκεκριμένο εξάμηνο (βλ. Κανονισμό σπουδών).

Μετεγγραφές

Το θεσμικό πλαίσιο των μετεγγραφών φοιτητών σε αντίστοιχη Σχολή ή Τμήμα ορίζεται στο Κεφάλαιο Β’ (άρθρα 72 έως 81) του Ν.4692/2020 (ΦΕΚ 111/Α/12.6.2020).

Για το ακαδημαϊκό έτος 2022-2023 οι ενδιαφερόμενοι για μετεγγραφή φοιτητές μπορούν να υποβάλλουν ηλεκτρονικά την αίτηση μετεγγραφής τους, μέσω της ιστοσελίδας του Υπουργείου Παιδείας και Θρησκευμάτων.

Οι αντιστοιχίες των Πανεπιστημιακών Τμημάτων για το ακαδημαϊκό έτος 2022-2023 έχουν εγκριθεί με την υπουργική αριθμ. 84620/Z1/8-7-2022 απόφαση του Υφυπουργού Παιδείας και Θρησκευμάτων κου Άγγελου Συρίγου.

Κατατακτήριες Εξετάσεις

Δίνεται η δυνατότητα σε όσους επιθυμούν να αποκτήσουν δεύτερο πτυχίο μέσα από διαδικασίες που προβλέπονται από την υπουργική απόφαση με αριθμό Φ1/192329/B3, (ΦΕΚ 3185/Β/16.12.2013). Η Συνέλευση του Τμήματος, μετά από αίτηση του ενδιαφερόμενου, καθορίζει τα επιμέρους θέματα (εξετάσεις κλπ.). Όλες οι ανακοινώσεις σχετικά με τις κατατακτήριες εξετάσεις ανακοινώνονται στην ιστοσελίδα του Τμήματος.

5.2. Αναβολή Στράτευσης λόγω Σπουδών

Οι άρρενες φοιτητές που δεν έχουν εκπληρώσει τις στρατιωτικές τους υποχρεώσεις δικαιούνται αναβολής στράτευσης για την ολοκλήρωση των σπουδών τους. Η αναβολή κατάταξης για λόγους σπουδών σε ΑΕΙ χορηγείται μέχρι τη συμπλήρωση του 28ου έτους της ηλικίας των φοιτητών. Κάθε φοιτητής που εγγράφεται στο Τμήμα και εφ' όσον δεν έχει εκπληρώσει τις στρατιωτικές του υποχρεώσεις, πρέπει να προσκομίσει στο Στρατολογικό Γραφείο του τόπου του πιστοποιητικό σπουδών, το οποίο θα πάρει από τη Γραμματεία του Τμήματος. Το Στρατολογικό Γραφείο του τόπου του θα του χορηγήσει πιστοποιητικό τύπου Β, στο οποίο θα αναγράφεται και η διάρκεια της αναβολής. Η αναβολή χορηγείται κατά ημερολογιακά και όχι ακαδημαϊκά ή διδακτικά έτη.

5.3. Φοιτητική Μέριμνα και Παροχές (Σίτιση – Στέγαση – Περίθαλψη)

Το Πανεπιστήμιο Πελοποννήσου στοχεύοντας στη διασφάλιση ικανοποιητικών συνθηκών διαβίωσης για τους φοιτητές του, αλλά και στην προαγωγή της πολιτισμικής - κοινωνικής ανάπτυξης και της σωματικής και ψυχικής υγείας κατά τη διάρκεια της φοίτησης, προσφέρει μια σειρά από υπηρεσίες και παροχές όπως:

Φοιτητικό Στεγαστικό Επίδομα

Σίτιση

Στέγαση

Αθλητικές Δράσεις

Υποτροφίες

Υποστήριξη των Φοιτητών στις Σπουδές τους

Γραφείο Συνηγόρου του Φοιτητή

Γραφείο Διασύνδεσης

ΑΜΕΑ ( Διαμόρφωση και υλοποίηση πολιτικών ισότητας)

Επικοινωνία: Βασ. Κωνσταντίνου 21, Ναύπλιο, 21100, Τηλέφωνο: 27520 96125, 96130, E-mail: foitmer [AT] uop [DOT] gr ,Τμήμα Φοιτητικών Θεμάτων

5.4. Πρόγραμμα ενισχυτικής διδασκαλίας

Το Τμήμα ΗΜΜΥ αφουγκράζεται την ανάγκη των φοιτητών για επιπλέον βοήθεια σε βασικά υποχρεωτικά μαθήματα και αποφάσισε με την υπ' αριθ. 65/31-01-2022 απόφαση της Γενικής Συνέλευσης του Τμήματος να ενισχυθεί το εκπαιδευτικό έργο, ξεκινώντας από το εαρινό εξάμηνο του ακαδημαϊκού έτους 2021-2022, με την ενσωμάτωση τμημάτων ενισχυτικής διδασκαλίας/φροντιστηριακών μαθημάτων επιπλέον των κύριων διαλέξεων. Για την επικουρία του εκπαιδευτικού έργου των μελών ΔΕΠ και του λοιπού τακτικού και έκτακτου διδακτικού προσωπικού προβλέπεται να απασχοληθούν μεταπτυχιακοί φοιτητές και υποψήφιοι διδάκτορες.

5.5. Εκδηλώσεις

Με στόχο την άμεση επικοινωνία και συνεχή, καίρια ενημέρωση των φοιτητών για σημαντικά θέματα που σχετίζονται με τις σπουδές τους, αλλά και μεριμνώντας για την επίλυση αποριών και καθοδήγηση των αποφοίτων μετά την ολοκλήρωση των σπουδών τους, το Τμήμα Ηλεκτρολόγων Μηχανικών και Μηχανικών Υπολογιστών (ΗΜΜΥ) του Πανεπιστημίου Πελοποννήσου διοργανώνει χρήσιμες ενημερωτικές ημερίδες οι οποίες περιλαμβάνουν αλλά δεν περιορίζονται στις ακόλουθες.

5.5.1. Εκδήλωση υποδοχής πρωτοετών φοιτητών

Στην αρχή κάθε ακαδημαϊκού έτους, διοργανώνεται ειδική εκδήλωση υποδοχής των πρωτοετών φοιτητών η οποία έχει τη δομή ημερίδας ενημέρωσής τους, για ακαδημαϊκά και οργανωτικά θέματα σχετικά με το Τμήμα. Κατά τη διάρκεια των εκδηλώσεων αυτών, διδακτικό και διοικητικό προσωπικό του Τμήματος παρουσιάζουν το εύρος των δραστηριοτήτων που αναπτύσσονται σε αυτό, επιλύοντας απορίες των πρωτοετών.

5.5.2 Ημέρα Καριέρας

Από το Μάιο του 2022, εγκαινιάστηκε στο Τμήμα ΗΜΜΥ ο θεσμός της Ημέρας Καριέρας, μιας εκδήλωσης που απευθύνεται στους φοιτητές όλων των βαθμίδων του Τμήματος στοχεύοντας στη διασύνδεσή τους με την αγορά εργασίας.

Στο πλαίσιο της Ημέρας Καριέρας πραγματοποιούνται παρουσιάσεις από εκπροσώπους της αγοράς εργασίας, με συμμετοχή τοπικών επιχειρήσεων και επιχειρήσεων εθνικής εμβέλειας, με σκοπό την σκιαγράφηση των αναγκών τους σε ανοικτές θέσεις εργασίας και τις ευκαιρίες για απασχόληση που παρέχουν σε αποφοίτους του Τμήματος ΗΜΜΥ.

Παράλληλα, συμπληρωματικά προς τη συγκεκριμένη εκδήλωση, πραγματοποιείται συνάντηση των αποφοίτων του Τμήματος (προς το παρόν αφορά αποφοίτους των παλαιότερων ΠΠΣ), οι οποίοι παρουσιάζουν την εργασιακή τους εμπειρία. Κατά τη διάρκεια της εκδήλωσης, βραβεύονται όσοι έχουν συνεισφέρει στην προβολή και ανάδειξη του Τμήματος με τα επαγγελματικά τους επιτεύγματα. Σκοπός αυτής της δράσης είναι η δημιουργία ισχυρών δεσμών των αποφοίτων με το Τμήμα προέλευσής τους.

5.5.3 Ημέρα Ερευνητή Μηχανικού

Από το Μάιο του 2022, εγκαινιάστηκε στο Τμήμα ΗΜΜΥ ο θεσμός της Ημέρας Ερευνητή μηχανικού, μιας εκδήλωσης που απευθύνεται στους φοιτητές όλων των βαθμίδων του Τμήματος. Στόχος της Ημέρας Ερευνητή είναι οι φοιτητές να έρθουν σ’ επαφή με τις βασικές αρχές της έρευνας, να γνωρίσουν τα ερευνητικά εργαστήρια του Τμήματος, τις ερευνητικές δράσεις τους και τα ερευνητικά τους αποτελέσματα.